《同旧韵》
唐代·韦庄

大火收残暑，清光渐惹襟。谢庄千里思，张翰五湖心。

暮角迎风急，孤钟向暝沈。露滋三径草，日动四邻砧。

簟委班姬扇，蝉悲蔡琰琴。方愁丹桂远，已怯二毛侵。

甃石回泉脉，移棋就竹阴。触丝蛛堕网，避隼鸟投林。

貌愧潘郎璧，文惭吕相金。但埋酆狱气，未发爨桐音。

静笑刘琨舞，闲思阮籍吟。野花和雨劚，怪石入云寻。

迹竟终非切，幽闲且自任。趋时惭艺薄，托质仰恩深。

美价方稀古，清名已绝今。既闻留缟带，讵肯掷蓍簪。

迟客虚高阁，迎僧出乱岑。壮心徒戚戚，逸足自駸駸。

安羡仓中鼠，危同幕上禽。期君调鼎鼐，他日俟羊斟。

作者简介：韦庄（约836年－ 约910年），字端己，汉族，长安杜陵（今中国陕西省西安市附近）人，晚唐诗人、词人，五代时前蜀宰相。文昌右相韦待价七世孙、苏州刺史韦应物四世孙。韦庄工诗，与温庭筠同为“花间派”代表作家，并称“温韦”。所著长诗《秦妇吟》反映战乱中妇女的不幸遭遇，在当时颇负盛名，与《孔雀东南飞》《木兰诗》并称“乐府三绝”。有《浣花集》十卷，后人又辑其词作为《浣花词》。《全唐诗》录其诗三百一十六首。